Mestská časť Bratislava - Nové Mesto

Materiál na rokovanie
Miestneho zastupiteľstva
dňa 03.06.2014

N á v r h
na vyhlásenie obchodnej verejnej súťaže
na uzatvorenie Nájomnej zmluvy na prenájom časti spoločenského domu “Vernosť“ a parc. č. 13528 

Predkladá: 						      	Materiál obsahuje:                                                                      

Ing. Ľudovít Kollárik                         			1. Návrh uznesenia
prednosta MÚ BNM						2. Dôvodovú správu
3. Podmienky OVS

Spracovateľ:                                  				Stanovisko právnej
skupiny:

Mgr. Marianna Moravcová Tomčíková   		                        		
poverená vedením oddelenia právneho, podnikateľských
činností, evidencie súpisných čísiel a správy pozemkov							

Na rokovanie prizvať:
-	spracovateľa         
-	Bc. Ing. Ľubomíra Baníka
povereného vedením oddelenia výstavby a investícií a správy majetku               

Jún 2014
Návrh uznesenia:

Miestne zastupiteľstvo    

s c h v a ľ u j e

a) 	vyhlásenie Obchodnej verejnej súťaže na predloženie najvhodnejšieho návrhu na uzatvorenie Nájomnej zmluvy na prenájom:

1) 	časti spoločenského domu “Vernosť“, s.č. 1300, nachádzajúceho sa na Nobelovej ul. č. 30 v Bratislave na parc. č. 13528, s rozlohou 4624 m2, štvorcového pôdorysu s tromi nadzemnými podlažiami, s výnimkou: 	
● 	priestoru Denného centra seniorov (so samostatným vchodom, samostatnými meračmi a vlastným kotlom) nachádzajúcom sa na 1. nadzemnom podlaží o rozlohe 116 m2 a 
● 	knižnice nachádzajúcej sa na 1. nadzemnom podlaží o rozlohe 214 m2

2) 	parc. č. 13528 o výmere 3463 m2 so zriadeným vecným bremenom, právom umiestnenia a prevádzkovania rozvodne VN a trafostanice v prospech spol. Istrochem a.s., 
; všetko zapísané na LV č. 3749 v k.ú. Nové Mesto, vo výlučnom vlastníctve mestskej časti Bratislava – Nové Mesto

b)   	priložené obchodné podmienky Obchodnej verejnej súťaže.

a)  bez pripomienok

b)  s pripomienkami

D ô v o d o v á   s p r á v a

Nakoľko predchádzajúca verejná obchodná súťaž na prenájom spoločenského domu „Vernosť“ bola neúspešná – neprihlásil sa žiadny záujemca, je tento materiál predložený opätovne. 

Spoločenský dom “Vernosť“, s.č. 1300, nachádzajúci sa na Nobelovej ul. č. 30 v Bratislave na parc. č. 13528 o výmere 3463 m2 v k.ú. Nové Mesto, zapísaný na LV č. 3749, vo výlučnom vlastníctve mestskej časti Bratislava – Nové Mesto (ďalej len „MČ“), s celkovou rozlohou 4954 m2 (ďalej len „Vernosť“), je v súčasnej dobe prenajatý spoločnosti Vernosť, spol. s r.o., so sídlom na Nobelovej ul. č. 30 v Bratislave, IČO: 35 738 545 (ďalej len „nájomca“), a to na základe Zmluvy o nájme spoločenského domu VERNOSŤ č. 128/02 zo dňa 29.07.2002 v znení jej dodatkov na dobu neurčitú (ďalej len „NZ“), pričom nájomca zabezpečuje všetky služby spojené s nájmom samostatne.

Spoločenský dom Vernosť sa nachádza na Nobelovej ulici uprostred parku v blízkosti priemyselného areálu. Budova je štvorcového pôdorysu s tromi nadzemnými podlažiami. Fasáda je po renovácii zateplením, okná sú vymenené za plastové, strecha bola rekonštruovaná v pred cca 9 rokmi. Stav Vernosti bol deklarovaný v protokole o pasportizácii, v ktorom sú uvedené aj nevyhnutné opravy a úpravy objektu (chýbajúce zábradlie schodiska vedúceho do suterénu k obslužným a zásobovacím priestorom, kanalizácia, nepoužívateľný nákladný výťah) a ostatné zásahy a úpravy, ktoré by bolo vhodné vykonať. 

Na pozemku, na ktorom sa nachádza Vernosť a ktorý je predmetom Obchodnej verejnej súťaže je ťarcha – zriadené vecné bremeno v prospech spol. Istrochem a.s. – právo umiestnenia a prevádzkovania rozvodne VN a trafostanice.

V budove Vernosti sa v súčasnej dobe, v zmysle priloženého pôdorysu, nachádza: 
a)	na 1. nadzemnom podlaží – Denné centrum seniorov (prevádzkované a zriadené MČ), kotolňa, sklady a prevádzky, kancelárie, prevádzkové priestory, rehabilitačné centrum a masáže – ktorého zariadenie je vo vlastníctve nájomcu,
b)	na 2. nadzemnom podlaží - reštaurácia vrátane kuchyne, ktorej zariadenie je vo výlučnom vlastníctve nájomcu, squashové centrum, ktorého zariadenie je vo výlučnom vlastníctve nájomcu, nahrávacie štúdio, kancelárie
c)	na 3. nadzemnom podlaží – sklad, prevádzkové priestory, kancelárske priestory, terasa. 

Sčasti bude budova Vernosti užívaná aj ako knižnica, a to na 1. nadzemnom podlaží v zmysle priloženého pôdorysu. 

Súčasná využiteľnosť budovy je približne nasledovná: 
1. nadzemné podlažie 	- sklady – 535m2
			- kancelárie – 138 m2
			- Denné centrum – 116 m2
			- knižnica – 214 m2
2. nadzemné podlažie 	- kancelárie – 273m2
			- sklad – squash – 694 m2
			- reštaurácia – 259 m2
			- kuchyňa – 76 m2
3. nadzemné podlažie 	- sklady – 526 m 2
			- kancelárie – 131 m2

Zariadenie v budove Vernosti je vo výlučnom vlastníctve nájomcu. 

Aktuálny nájomca prenajíma časť priestorov vo Vernosti tretím osobám, ako podnájomníkom, pričom v súčasnosti sú tieto prenajaté ôsmym nájomcom na dobu neurčitú s trojmesačnou výpovednou lehotou z dôvodov uvedených v § 9, ods. 2 a 3 zákona č. 116/1990 Zb. o nájme a podnájme nebytových priestorov. Zvyšné priestory sú voľné, s výnimkou squashu a reštaurácie, ktoré užíva nájomca taktiež na základe podnájomnej zmluvy.

Skončenie nájmu 
§ 9
(2) Prenajímateľ môže písomne vypovedať zmluvu uzavretú na určitý čas pred uplynutím času, ak
a) nájomca užíva nebytový priestor v rozpore so zmluvou;
b) nájomca o viac ako jeden mesiac mešká s platením nájomného alebo za služby, ktorých poskytovanie je spojené s nájmom;
c) nájomca, ktorý na základe zmluvy má prenajímateľovi poskytovať na úhradu nájomného určité služby, tieto služby neposkytuje riadne a včas;
d) nájomca alebo osoby, ktoré s ním užívajú nebytový priestor, napriek písomnému upozorneniu hrubo porušujú pokoj alebo poriadok;
e) užívanie nebytového priestoru je viazané na užívanie bytu a nájomcovi bola uložená povinnosť byt vypratať;
f) bolo rozhodnuté o odstránení stavby alebo o zmenách stavby, čo bráni užívať nebytový priestor;
g) nájomca prenechá nebytový priestor alebo jeho časť do podnájmu bez súhlasu prenajímateľa.
h) ide o nájom nebytového priestoru v nehnuteľnosti vydanej oprávnenej osobe podľa zákona č. 403/1990 Zb. o zmiernení následkov niektorých majetkových krívd.
i) ide o nájom nebytového priestoru v nehnuteľnosti prevedenej pôvodnému vlastníkovi podľa zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku.
(3) Nájomca môže písomne vypovedať zmluvu uzavretú na určitý čas pred uplynutím dojednaného času, ak
a) stratí spôsobilosť prevádzkovať činnosť, na ktorú si nebytový priestor najal;
b) nebytový priestor sa stane bez zavinenia nájomcu nespôsobilý na dohovorené užívanie;
c) prenajímateľ hrubo porušuje svoje povinnosti vyplývajúce z § 5 ods. 1.  

§ 10
Ak sa nájom uzavrie na neurčitý čas, sú prenajímateľ i nájomca oprávnení vypovedať zmluvu písomne bez udania dôvodu, ak nie je dohodnuté inak.

Aktuálny nájomca uviedol, že predmetné podnájomné zmluvy vie kedykoľvek na základe dohôd ukončiť, v prípade požiadavky budúceho nájomcu. 

Výška nájomného podľa aktuálne platnej NZ v znení jej posledného dodatku č. 6 predstavuje sumu vo výške 86.304,24 € ročne a pri započítaní 10% vecného plnenia (čl. V bod 3 NZ - Nájomca po predchádzajúcom písomnom súhlase  prenajímateľa bude môcť z ročného nájomného 10% investovať do údržby, opráv prenajatých priestorov) predstavuje sumu 77.673,82 € ročne. 

Dodatkom č. 3 bolo nájomcovi dohodnuté nájomné znížené na dobu roku 2011 o 25 %, čo predstavovalo sumu vo výške 64.728,14 € ročne a pri započítaní 10 % vecného plnenia sumu vo výške 58.255,33 € ročne.
Dodatkom č. 5 bolo znížené nájomné podľa dodatku č. 3 ešte znížené o sumu 1.500,- € mesačne, čo predstavovalo sumu vo výške 46.728,- € ročne a pri započítaní 10 % vecného plnenia sumu vo výške 42.055,20 € ročne, a to na obdobie od 01.12.2012 do 30.11.2013, pričom po uplynutí tohto obdobia bol nájomca povinný platiť nájomné v plnej výške, t.j. vo výške 86.304,19 € ročne a pri započítaní 10% vecného plnenia sumu vo výške 77.673,77 € ročne.
Nakoľko znížené nájomné podľa dodatku č. 5 bolo časovo korigované nájomca požiadal o doriešenie existujúceho stavu, a to iné využitie predmetu nájmu alebo ukončenie existujúceho nájomného vzťahu, keďže nájomca nedisponuje dostatočnými finančnými prostriedkami, z dôvodu druhotnej platobnej neschopnosti. Žiadosť nájomcu bola predložená na rokovanie finančnej komisie dňa 09.10.2013. Na základe záveru prijatého finančnou komisiou predložil nájomca dňa 10.10.2013 vyčíslenie „výšky nájmu, ktorý je schopný platiť“; nájomca po zhodnotení prevádzkových nákladov uviedol sumu 2.000,- € mesačne, t.j. 24.000,- € ročne. 

V zmysle uvedeného bol s nájomcom, po schválení v Miestnom zastupiteľstve MČ konanom dňa 17.12.2013, podpísaný dodatok č. 6, ktorým bolo znížené nájomné na sumu 2.000,- € mesačne, t.j. 24.000,- € ročne, avšak len na obdobie od 01.12.2013 do 30.06.2014 a zároveň zmenená doba nájmu - na dobu neurčitú s možnosťou jej ukončenia výpoveďou:
a)	bez udania dôvodu zo strany prenajímateľa s dvojtýždňovou výpovednou lehotou, ktorá začína plynúť prvým dňom nasledujúceho týždňa po doručení výpovede nájomcovi;
b)	podľa ustanovenia § 9 ods. 3 zákona č. 116/1990 Zb. o nájme a podnájme nebytových priestorov v znení neskorších predpisov zo strany nájomcu, so šesť mesačnou výpovednou lehotou, ktorá začína plynúť prvým dňom nasledujúceho kalendárneho polroka po doručení výpovede prenajímateľovi.

Predmetná úľava na nájomnom v zmysle dodatku č. 6 k NZ bola poskytovaná s časovým obmedzením, a to od 01.12.2013 do 30.06.2014, s cieľom v tomto období vyhlásiť verejnú obchodnú súťaž k prenajatiu spoločenského domu VERNOSŤ. Predmetná verejná obchodná súťaž však bola bezúspešná, tak ako je vyššie uvedené. 

Nakoľko znížené nájomné bolo časovo ohraničené do 30.06.2014 nájomca dňa 06.05.2014 opätovne požiadal o doriešenie existujúceho stavu, a to formou predĺženia doby zníženého nájomného vo výške 2.000,- € / mesačne, pričom uviedol, že túto sumu je schopný platiť. V prípade, ak by mu nájomné nebolo znížené, nájomca deklaroval, že bude nútený ukončiť existujúci nájomný vzťah.

Pôvodne bola budova Vernosti prenajatá nájomcovi v celkom rozsahu, pričom počas doby jej platnosti MČ umiestnila v budove Denné centrum seniorov a v súčasnej dobe plánuje umiestniť do budovy aj knižnicu. Na základe uvedeného bol nájomcovi zúžený rozsahu predmetu nájmu, avšak bez zníženia dohodnutého nájomného. 

V zmysle vyjadrenia a podkladov od nájomcu výdavky na prevádzku Vernosti predstavujú čiastku 8.070,48 € mesačne (elektrina, plyn, voda, kotolník/údržbár, upratovanie, wc hygiena, olo, nájom), pričom v tejto čiastke nie sú zahrnuté náklady na bežné opravy a údržbu. Pri aktuálnej obsadenosti budovy príjmy predstavujú čiastku spolu vo výške 4.410,- € mesačne (bez squash centra a reštaurácie, ktoré sú prevádzkované nájomcom). Z uvedeného, podľa vyjadrenia nájomcu, vyplýva, že  budova Vernosti je v súčasnej dobe stratová. 
V súlade s vyššie uvedeným aktuálnym stavom Vernosti, bolo nájomné navrhnuté vo výške 36.000,- € ročne s tým, že obchodnú verejnú súťaž vyhrá ten účastník, ktorý ponúkne viac, nad uvedenú hodnotu. 

Obchodná verejná súťaž bude vykonaná v zmysle ustanovení § 281 a nasl. zákona                               č. 513/1991 Zb. Obchodného zákonníka, v súlade s § 17 ods. 4 zákona č. 377/1990 Zb. o hlavnom meste SR Bratislave a podľa § 9a ods. 1 písm. a) zákona č. 138/1991 Zb. o majetku obcí v znení neskorších predpisov a v súlade so Zásadami hospodárenia s majetkom hlavného mesta SR Bratislavy, zvereným do správy mestskej časti Bratislava – Nové Mesto a s majetkom vlastným.

MESTSKÁ ČASŤ BRATISLAV A - NOVÉ MESTO

v zastúpení
starostu mestskej časti Bratislava – Nové Mesto 
Mgr. Rudolfa Kusého

v zmysle ustanovení § 281 a nasl. zákona č. 513/1991 Zb. Obchodného zákonníka, podľa § 9a ods. 1 písm. a) zákona č. 138/1991 Zb. o majetku obcí, v súlade so Zásadami hospodárenia a nakladania s majetkom Mestskej časti Bratislava - Nové Mesto a s majetkom zvereným jej do správy hlavným mestom SR Bratislavou a v súlade s Uznesením č. ............. zo dňa .....................2014 schváleným na ....... zasadnutí Miestneho zastupiteľstva mestskej časti Bratislava – Nové Mesto

v y h l a s u j e

Obchodnú verejnú súťaž 

na predloženie najvhodnejšieho návrhu na uzatvorenie Nájomnej zmluvy na prenájom:
a) 	časti spoločenského domu “Vernosť“, s.č. 1300, nachádzajúcom sa na Nobelovej ul. č. 30 v Bratislave na parc. č. 13528, s rozlohou 4624 m2, štvorcového pôdorysu s tromi nadzemnými podlažiami, s výnimkou: ● priestoru Denného centra seniorov (so samostatným vchodom, samostatnými meračmi a vlastným kotlom) nachádzajúcom sa na 1. nadzemnom podlaží o rozlohe 116 m2 a ● knižnice nachádzajúcej sa na 1. nadzemnom podlaží o rozlohe 214 m2, 
b) 	parc. č. 13528 o výmere 3463 m2 so zriadeným vecným bremenom, právom umiestnenia a prevádzkovania rozvodne VN a trafostanice v prospech spol. Istrochem a.s., 
; všetko zapísané na LV č. 3749 v k.ú. Nové Mesto, vo výlučnom vlastníctve mestskej časti Bratislava – Nové Mesto (ďalej v texte ako „OVS“).

Súťažné podmienky OVS je možné:

1.	obdržať na adrese: 	Miestny úrad Bratislava – Nové Mesto    
Junácka č. 1, 832 91 Bratislava
III. poschodie č. dverí 305 – oddelenie právne, podnikateľských činností a správy majetku 
alebo

2.	je možné si ich stiahnuť na webovej stránke mestskej časti Bratislava – Nové Mesto: www.banm.sk

Súťažné podmienky OVS:

1.	Vyhlasovateľ (ďalej v texte ako „vyhlasovateľ, resp. prenajímateľ“): 
	Mestská časť Bratislava – Nové Mesto 
sídlo: Junácka 1, 832 91 Bratislava
IČO: 00 603 317

Kontaktná osoba vyhlasovateľa: 
a)	právna časť - Mgr. Marianna Moravcová Tomčíková – 02/49253-133,-152 pravne@banm.sk, Miestny úrad Mestskej časti Bratislava – Nové Mesto Junácka 1 Bratislava, oddelenie podnikateľské, právne a správy majetku, č. dv. 313 
b)	Alžbeta Andrášiková – 02/49253-318, spravabytov@banm.sk, Miestny úrad Mestskej časti Bratislava – Nové Mesto Junácka 1 Bratislava, oddelenie vnútornej správy, správy bytov a nebytových priestorov, č. dv. 720

2. 	Predmet OVS / predmet nájmu:
a) 	časť Spoločenského domu “Vernosť“, s.č. 1300, nachádzajúceho sa na Nobelovej ul. č. 30 v Bratislave na parc. č. 13528, s rozlohou 4624 m2, štvorcového pôdorysu s tromi nadzemnými podlažiami, s výnimkou: ● priestoru Denného centra seniorov (so samostatným vchodom, samostatnými meračmi a vlastným kotlom) nachádzajúcom sa na 1. nadzemnom podlaží o rozlohe 116 m2 a ● knižnice nachádzajúcej sa na 1. nadzemnom podlaží o rozlohe 214 m2 (ďalej v texte aj ako „Vernosť“), 
b) 	parc. č. 13528 o výmere 3463 m2 so zriadeným vecným bremenom, právom umiestnenia a prevádzkovania rozvodne VN a trafostanice v prospech spol. Istrochem a.s. (ďalej v texte aj ako „pozemok“), 
; všetko zapísané na LV č. 3749 v k.ú. Nové Mesto, vo výlučnom vlastníctve mestskej časti Bratislava – Nové Mesto, 
(ďalej spolu v texte ako „predmet nájmu“).

3. 	Účel nájmu:
Kancelárske / administratívne priestory, prípadne poskytovanie služieb alebo prevádzkovanie obchodu.

4. 	Výška nájmu bez zálohových úhrad za služby spojené s nájmom:
Minimálna výška nájomného 36.000,- € ročne za predmet nájmu a viac podľa najvyššieho návrhu zo strany navrhovateľov   

5. 	Doba nájmu: 
Nájomná zmluva bude uzatvorená na dobu určitú – minimálne 10 rokov.

6. 	Podmienky prenájmu (ostatný obsah zamýšľanej zmluvy):
a)	Prenajímateľ prenecháva predmet nájmu nájomcovi do užívania za podmienok stanovených v Nájomnej zmluve a nájomca sa zaväzuje za užívanie predmetu nájmu platiť dohodnuté nájomné riadne a včas v súlade s podmienky určeným v Nájomnej zmluve. 
b)	Nájomca bude riadne, včas a v plnej výške uhrádzať prenajímateľovi dohodnuté  nájomné v zmysle svojho návrhu, a to štvrťročne vopred, najneskôr však v lehote do 5. dňa prvého mesiaca daného kalendárneho štvrťroka. Pomernú časť prvého nájomného uhradí nájomca prenajímateľovi v lehote 10 dní odo dňa účinnosti Nájomnej zmluvy; 
c)	Nájomca si samostatne a na vlastné náklady zabezpečí všetky ním požadované služby spojené s nájmom Vernosti (najmä kúrenie, elektrická energia, studená voda, upratovanie, zrážková voda, zimná údržba, odpad), pričom berie na vedomie, že prenajímateľ žiadne služby spojené s nájmom nezabezpečuje. Nájomca sa zároveň zaväzuje zabezpečiť pre prenajímateľa, na základe osobitne uzatvorenej zmluvy dodávku vyššie uvedených služieb pre zariadenie knižnice, ako aj Denného centra seniorov; 
d)	Nájomca v lehote 10 dní odo dňa účinnosti Nájomnej zmluvy zriadi bankovú záruku v prospech prenajímateľa, ktorú banka uvoľní v prospech prenajímateľa v prípade dlžného nájomného, prislúchajúcich úrokov z omeškania, prípadných škôd na predmete nájmu, resp. škôd spôsobených činnosťou nájomcu, prípadne jeho podnájomníkov voči tretím osobám, ako aj pri uplatnení zmluvnej pokuty v zmysle Nájomnej zmluvy, vo výške 10.000,- €. Uvedenú bankovú záruku zriadi nájomca na celé obdobie nájmu. Nedodržanie tohto ustanovenia je dôvodom na odstúpenie od Nájomnej zmluvy zo strany prenajímateľa, nakoľko uvedené bude považované za podstatné porušenie zmluvy spojené uplatnením zmluvnej pokuty zo strany prenajímateľa voči nájomcovi vo výške 10.000,- €. Týmto nie je dotknuté právo prenajímateľa na náhradu škody; 
e)	Prenajímateľ si vyhradzuje právo jednostranného zvýšenia nájomného formou písomného oznámenia o zvýšení nájomného za predmet nájmu v závislosti od úrovne inflácie jedenkrát ročne. Nájomné platné k 31. decembru bežného roka sa zvýši o mieru inflácie oficiálne vyhlásenú Štatistickým úradom SR, a to od 01. januára nasledujúceho roka;
f)	Nájomca prehlasuje, že mu je stav predmetu nájmu známy a preberá ho od prenajímateľa v stave v akom sa nachádza, pričom berie na vedomie, že predmet nájmu – Vernosť a okolité spevnené plochy - majú najmä nasledovné poškodenia: na schodisku vedúcom do suterénu predmetu nájmu k obslužným a zásobovacím priestorom chýba na zábradlí drevená výplň; v priestoroch hygienických zariadení sú z dôvodu nefunkčnosti stúpačky odstavené 4 x WC kabínky a dochádza k upchávaniu kanalizácie; nákladný výťah vedúci do zásobovacích priestorov je pre svoj stav bez revízie a nedá sa používať; do medzier medzi oknami a parapetmi sa tvorí medzera, do ktorej zateká zrážková voda; rozvody silnoprúdu sú pôvodné, rovnako aj všetky koncové zariadenia, rozvody pre osvetlenie sú v niektorých prípadoch nefunkčné, v okolí predmetu nájmu pri múroch sú praskliny v spevnených plochách, ako aj na schodisku. Nájomca prehlasuje, že nebude od prenajímateľa požadovať akékoľvek opravy, ani úpravy predmetu nájmu;
g)	Nájomca berie na vedomie, že v súčasnej dobe je v predmete nájmu daná do podnájmu časť priestorov, a to na základe podnájomných zmlúv, ktoré sú uzatvorené na dobu neurčitú s trojmesačnou výpovednou lehotou z dôvodov uvedených v § 9, ods. 2 a 3 zákona č. 116/1990 Zb. o nájme a podnájme nebytových priestorov;
h)	Nájomca berie na vedomie, že prenajímateľ má od budovy „Vernosti“ jedno vyhotovenie kľúčov, nakoľko v priestoroch sa nachádza knižnica prenajímateľa, ktorá nie je prenajatá nájomcovi a ktorá nemá samostatný vchod;
i)	Bezodkladne po účinnosti Nájomnej zmluvy, najneskôr do 3 pracovných dní, zmluvné strany podpíšu protokol o odovzdaní a prevzatí predmetu nájmu, ktorého neoddeliteľnou súčasťou bude kompletná fotodokumentácia deklarujúca stav predmetu nájmu. 
j)	Nájomca je povinný predmet nájmu užívať výlučne na dohodnutý účel. Porušenie tohto ustanovenia sa bude považovať za podstatné porušenie nájomnej zmluvy;
k)	Nájomca je povinný predmet nájmu – Vernosť na svoje náklady udržiavať v stave spôsobilom na dohovorené užívanie a účel, čo výslovne potvrdzuje svojim podpisom;
l)	Nájomca je povinný uhrádzať náklady spojené s obvyklým udržiavaním predmetu nájmu, čo výslovne potvrdzuje svojim podpisom;
m)	Nájomca je povinný predmet nájmu, konkrétne budovu Vernosti poistiť proti jej poškodeniu, prípadne vandalizmu, ako aj v prípade vzniku škody voči tretím osobám, na vlastné náklady, počas celej doby nájmu a poistné plnenie vinkulovať v prospech prenajímateľa, a to najneskôr v lehote do 10 dní odo dňa účinnosti Nájomnej zmluvy. Porušenie tohto ustanovenia sa bude považovať za podstatné porušenie Nájomnej zmluvy spojené uplatnením zmluvnej pokuty zo strany prenajímateľa voči nájomcovi vo výške 10.000,- €. Týmto nie je dotknuté právo prenajímateľa na náhradu škody
n)	Nájomca je povinný predmet nájmu a jeho okolie udržiavať v čistote a poriadku, a zabezpečovať pravidelné kosenie a údržbu prenajatého pozemku; 
o)	Nájomca je oprávnený prenechať budovu Vernosti do podnájmu, alebo výpožičky, tretím osobám, nie však na dobu dlhšiu, ako bude platná a účinná Nájomná zmluva uzatvorená medzi nájomcom a prenajímateľom, pričom tretie osoby budú oprávnené vo Vernosti prevádzkovať výlučne činnosti, ktoré nebudú v rozpore s účelom nájmu nájomcu. Nájomca je povinný o každom podnájme, resp. výpožičke písomne informovať prenajímateľa, a to najneskôr do 3 dní odo dňa platnosti tej ktorej podnájomnej zmluvy, resp. zmluvy o výpožičke. Porušenie tohto ustanovenia sa bude považovať za podstatné porušenie nájomnej zmluvy;
p)	Nájomca nie je oprávnený dať do podnájmu alebo výpožičky tretím osobám pozemok. Porušenie tohto ustanovenia sa bude považovať za podstatné porušenie nájomnej zmluvy;
q)	Nájomca nie je oprávnený vykonávať v/na Vernosti akékoľvek stavebné úpravy bez predchádzajúceho písomného súhlasu prenajímateľa. Porušenie tohto ustanovenia sa bude považovať za podstatné porušenie nájomnej zmluvy;
r)	Akékoľvek stavebné úpravy, ktoré nájomca vykoná v/na Vernosti, so súhlasom prenajímateľa (a to aj vrátane pevne zabudovateľných súčastí), prípadne akékoľvek iné investície zo strany nájomcu do Vernosti, po predchádzajúcom písomnom súhlase prenajímateľa, sa stanú majetkom prenajímateľa po ich zabudovaní / investovaní, a to bez nároku na ich úhradu, na základe výslovného súhlasu nájomcu. Nájomca bude znášať všetky náklady vyplývajúce zo zmien na Vernosti, o ktoré požiadal, ako aj všetky výdavky na povolenie takýchto zmien a nebude v prípade takéhoto súhlasu požadovať žiadnu protihodnotu toho, o čo sa hodnota Vernosti zvýšila, čo potvrdí svojim výslovným súhlasom, podpisom na Nájomnej zmluve;
s)	Nájomca je povinný v predmete nájmu samostatne zabezpečiť všetky povinnosti v oblasti požiarnej ochrany, ako aj bezpečnosti a ochrany zdravia pri práci v zmysle platných právnych predpisov, na vlastné náklady, pričom v plnom rozsahu zodpovedá za všetky vzniknuté škody, a to aj voči tretím osobám. Porušenie tohto ustanovenia sa bude považovať za podstatné porušenie nájomnej zmluvy;
t)	Nájomca je povinný vykonávať pravidelné kontroly a revízie elektrických spotrebičov a zariadení nainštalovaných a používaných vo Vernosti v zmysle právnych predpisov platných v SR a STN v stanovených termínoch. Nájomca je povinný na základe požiadavky povereného pracovníka prenajímateľa predložiť zápis alebo kópiu zápisu z týchto kontrol, odborných prehliadok a odborných skúšok  alebo revízií;
u)	Nájomca sa zaväzuje v plnom rozsahu uhradiť všetky vzniknuté škody na/v Vernosti, a to nie len tie, ktoré spôsobil sám, ale aj akékoľvek tretie osoby. Ak sa tak nestane, má prenajímateľ právo závady a poškodenia odstrániť a požadovať od nájomcu náhradu účelne a preukázateľne vynaložených nákladov;
v)	Nájomca zodpovedá aj za škody vyvolané v dôsledku nesprávneho alebo neoprávneného použitia spoločných priestorov Vernosti, ako aj technologických zariadení a častí nachádzajúcich sa v/na spoločných priestoroch, akými sú najmä inštalácie určené na dodávky vody, ako kanalizácia, na osvetlenie, na dodávku elektrickej energie, kúrenia a sanitárne inštalácie, a to nielen nájomcom, ale aj tretími osobami, ktorým umožnil do Vernosti vstup.
w)	Nájomca sa zaväzuje sprístupniť Vernosť prenajímateľovi za účelom uskutočňovania kontrol. Pre prípad akejkoľvek hroziacej škody, pričom postačí aj podozrenie, bude mať prenajímateľ právo vstupu do Vernosti. Za týmto účelom bude mať prenajímateľ jedno vyhotovenie kľúčov, ktoré budú uložené v zapečatenej obálke u prenajímateľa;
x)	Nájomca je povinný na svoje náklady vykonávať drobné opravy a vykonávať bežnú údržbu Vernosti. Za drobné opravy a bežnú údržbu sa považujú opravy a údržba podľa ustanovenia § 5 a § 6 nariadenia vlády č. 87/1995 Z. z., ktorým sa vykonávajú niektoré ustanovenia Občianskeho zákonníka. Ak sa nájomca nepostará o včasné vykonanie drobných opráv a bežnej údržby, má prenajímateľ právo tak urobiť sám alebo prostredníctvom inej poverenej osoby a požadovať od nájomcu náhradu primerane a účelne vynaložených nákladov;
y)	v prípade akéhokoľvek porušenia dojednanej Nájomnej zmluvy, s výnimkou porušení v nej dohodnutých s odlišnými zmluvnými pokutami, vznikne prenajímateľovi nárok na uhradenie zmluvnej pokuty vo výške 3.000,- € za každé jednotlivé porušenie;
z)	Prenajímateľ je oprávnený po dobu trvania nájmu vykonávať stavebné zásahy a stavebné úpravy Vernosti nevyhnutné pre jej riadnu údržbu, prevádzku a využitie, ako aj všetky stavebné zásahy a stavebné úpravy nevyhnutné pre zabránenie vzniku škôd alebo pre odstránenie týchto škôd, o čom vopred upovedomí nájomcu;
aa)	Nájomca nie je oprávnený postúpiť akékoľvek pohľadávky voči prenajímateľovi na tretiu osobu;
bb)	prenajímateľ, ako aj nájomca sú oprávnení Nájomnú zmluvu vypovedať z dôvodov: 
1. prenajímateľ: 	- ak nájomca užíva predmet nájmu v rozpore s Nájomnou zmluvou
	- ak nájomca o viac ako jeden mesiac mešká s platením nájomného 
	- ak nájomca alebo osoby, ktoré s ním užívajú predmet nájmu, napriek písomnému upozorneniu hrubo porušujú pokoj alebo poriadok
	- bolo rozhodnuté o odstránení predmetu nájmu (konkrétne budovy Vernosti) alebo jeho zmenách, čo ho bráni užívať
2. nájomca:	- stratí spôsobilosť prevádzkovať činnosť, za účelom ktorej sa predmet nájmu prenajal; v tomto prípade vznikne prenajímateľovi právo na uplatnenie zmluvnej pokuty vo výške celej poskytnutej bankovej záruky
	- predmet nájmu sa bez zavinenia nájomcu stane nespôsobilý na dohovorené užívanie a účel
; s výpovednou lehotou 3 mesiacov, pričom výpovedná lehota začína plynúť prvým dňom mesiaca nasledujúceho po doručení výpovede;
cc)	Prenajímateľ ako aj nájomca sú oprávnení od nájomnej zmluvy okamžite odstúpiť jednostranným právnym úkonom podľa ust. § 679 Občianskeho zákonníka v znení neskorších predpisov. 
Prenajímateľ je oprávnený od Nájomnej zmluvy odstúpiť aj v prípade, ak nájomca podstatným spôsobom poruší nájomnú zmluvu v zmysle dojednaní v Nájomnej zmluve. 
Pokiaľ bude mať nájomca nedoplatky voči prenajímateľovi, sociálnej poisťovni, zdravotným poisťovniam, Daňovému úradu v mieste sídla, resp. mieste podnikania, resp. voči iným tretím osobám, z ktorých je možné vyvodiť záver o finančnej nespoľahlivosti, platobnej neschopnosti, resp. iných závažných skutočnostiach, na základe ktorých možno mať pochybnosti o schopnosti nájomcu splniť záväzky vyplývajúce z Nájomnej zmluvy a prenajímateľ sa o týchto skutočnostiach dozvie kedykoľvek po uzatvorení Nájomnej zmluvy, je prenajímateľ oprávnený v takom prípade od Nájomnej zmluvy odstúpiť.
dd)	Skončením nájmu podľa nájomnej zmluvy nie je dotknutá povinnosť nájomcu zaplatiť pomernú časť nájomného, právo prenajímateľa na náhradu škody, prípadne zmluvnej pokuty, či úrokov z omeškania.
ee)	Nájomca sa zaväzuje vrátiť predmet nájmu prenajímateľovi ku dňu skončenia nájmu, v stave, v akom ho prevzal, s prihliadnutím na obvyklé opotrebenie a vyprataný.
ff)	Nájomca sa zaväzuje každoročne do konca januára toho ktorého kalendárneho roku, predložiť prenajímateľovi výročnú správu o stave, prevádzke, investíciách, opravách, revíziách, kontrolách a ekonomickom stave Vernosti,
gg)	Ak nájomca nebude v zmysle dohodnutých ustanovení Nájomnej zmluvy riadne a včas platiť nájomné, dáva svoj výslovný súhlas k tomu, aby si prenajímateľ po uplynutí výpovednej lehoty bez súdneho rozhodnutia predmet nájmu sprístupnil, a veci nachádzajúce sa v ňom uskladnil na náklady nájomcu po dobu 2 mesiacov vo svojich skladových priestoroch. V prípade, že si nájomca veci v tejto lehote nevyzdvihne, dáva svoj výslovný súhlas k tomu, aby prenajímateľ uskladnené veci zlikvidoval bez nároku nájomcu na akúkoľvek náhradu. Prípadné škody prenajímateľa vzniknuté z titulu uskladnenia, resp. likvidácie vecí znáša v plnom rozsahu nájomca. 
hh)	Nájomca dáva tiež prenajímateľovi svoj výslovný súhlas k tomu, aby si bez súdneho rozhodnutia sprístupnil predmet nájmu v prípade akéhokoľvek spôsobu skončenia nájmu, ak nájomca predmet nájmu dobrovoľne neodovzdá prenajímateľovi v stanovenej lehote; a aby prenajímateľ postupoval ďalej v súlade s bodom ff) týchto podmienok prenájmu.   

7. 	Termín obhliadky:
Záujemcovia sa môžu zúčastniť na obhliadke predmetu nájmu na základe vopred telefonicky dojednaných termínov s p. Alžbetou Andrášikovou. 

8.  	Podmienky účasti v OVS:

OVS sa môžu zúčastniť záujemcovia - fyzické osoby – živnostníci a právnické osoby (ďalej len „navrhovatelia“), ktorí predložia pri podaní návrhu Nájomnej zmluvy vyhlasovateľovi nasledovné:

a)	● návrh Nájomnej zmluvy v zmysle a plne v súlade s podmienkami prenájmu (ostatným obsahom zamýšľanej Nájomnej zmluvy);
b)	navrhovatelia, ktorí sú právnickými osobami, priložia k záväznému návrhu Nájomnej zmluvy do obálky ● aktuálny výpis z registra, v ktorom sú registrovaní, nie starší ako jeden mesiac. Fyzické osoby podnikatelia priložia k záväznému súťažnému návrhu ● aktuálny výpis zo živnostenského registra nie starší ako jeden mesiac. Na súťažný návrh, pri ktorom nebude priložený vyššie uvedený doklad nebude súťažná komisia prihliadať a vylúči ho zo súťaže;
c)	navrhovatelia zároveň predložia k záväznému návrhu Nájomnej zmluvy ● čestné prehlásenia o neexistujúcich záväzkoch voči vyhlasovateľovi, Hlavnému mestu SR Bratislave, voči Sociálnej poisťovni, zdravotným poisťovniam a Daňovému úradu v mieste sídla, resp. mieste podnikania. Navrhovateľ, ani akýkoľvek iný subjekt s personálnym, príp. majetkovým prepojením na navrhovateľa, nesmie mať nevyrovnané záväzky po lehote splatnosti voči Mestskej časti Bratislava – Nové Mesto, čo navrhovateľ preukazuje ● čestným vyhlásením podpísaným oprávnenou osobou navrhovateľa. 
d)	navrhovatelia predložia ● čestné vyhlásenie o finančnej spoľahlivosti a platobnej schopnosti
e)	● potvrdenie miestne a vecne príslušného súdu o tom, že voči navrhovateľovi nie je vedené konkurzné, resp. vyrovnacie konanie,
f)	navrhovatelia predložia svoj ● návrh na výšku nájomného / rok za celý predmet nájmu nad 36.000,- € ročne za celý predmet nájmu (súťažný návrh) zapracovaný aj do návrhu Nájomnej zmluvy. 

V súlade s ustanovením § 284 Obchodného zákonníka bude do OVS zahrnutý len ten návrh, ktorého obsah zodpovedá uverejneným súťažným podmienkam OVS, t.j. ktorý bude spĺňať podmienky prenájmu (ostatného obsahu zamýšľanej Nájomnej zmluvy) a ktorý bude spĺňať podmienky účasti v OVS.

9. 	Kritéria hodnotenia súťažných návrhov:
Kritériom pre vyhodnotenie súťažných návrhov je najvyššia ponúknutá výška ročného nájomného.
			            
10. 	Spôsob podávania návrhov a lehota na podávanie súťažných návrhov:
Návrh vypracovaný v slovenskom jazyku spolu s prílohami (podmienky účasti v OVS) je potrebné doručiť (nie len odoslať) poštou alebo podať osobne do podateľne Miestneho úradu Mestskej časti Bratislava – Nové Mesto v  termíne do 30.09.2014 do 12.00 hod. v zalepenej obálke s výrazným označením  

„OBCHODNÁ VEREJNÁ SÚŤAŽ  – Vernosť   
-  NEOTVÁRAŤ  !“
Adresa pre doručovanie návrhov:       Miestny úrad Bratislava – Nové Mesto
Junácka č. 1
		       				832 91 Bratislava

-	Rozhodujúci je dátum a čas prijatia ponuky uvedenej na prezenčnej pečiatke podateľne Miestneho úradu Mestskej časti Bratislava – Nové Mesto.
- 	Návrhy podané po vyššie uvedenom termíne a čase nebudú zaradené do OVS.
- 	Súťažné návrhy nemôžu navrhovatelia po podaní nijako meniť, ani dopĺňať. Návrhy nie je možné odvolať zo strany navrhovateľov už po ich predložení vyhlasovateľovi. Do súťaže nemožno zahrnúť návrhy, ktoré boli predložené po termíne určenom v týchto súťažných podmienkach, ani návrhy, ktorých obsah nezodpovedá týmto súťažným podmienkam. Takéto návrhy súťažná komisia odmietne.
-	Vyhlasovateľ nenahrádza navrhovateľom náklady, ktoré im vznikli v súvislosti s účasťou v OVS.
-	Navrhovatelia zaslaním svojho návrhu do OVS súhlasia so spracovaním svojim osobných údajov v evidenčných systémoch vyhlasovateľa v súlade so zákonom č. 428/2002 Z.z. o ochrane osobných údajov.

11. 	Vyhlásenie výsledkov OVS, lehota na uzavretie Nájomnej zmluvy:

a)	Starosta vyhlasovateľa, do 15 dní po uplynutí lehoty na podávanie súťažných návrhov, vymenuje /avšak len v prípade doručenia aspoň jedného súťažného návrhu/, komisiu, ktorá zasadne, v lehote 15 dní odo dňa jej menovania. Komisia posúdi súťažné návrhy z hľadiska dodržania podmienok účasti v OVS, ako aj z hľadiska kritérií hodnotenia súťažných návrhov a odporučí navrhovateľa, ktorý bude v OVS vybraný ako úspešný s najvhodnejším návrhom, resp. neodporučí nikoho, v prípade, ak žiaden z navrhovateľov nesplní podmienky účasti v OVS.
b)	Konečné výsledky OVS, v prípade, ak sa do OVS neprihlási žiadny navrhovateľ so svojim súťažným návrhom, sa nezverejňujú. 
c)	Konečné výsledky OVS, v prípade neodporučenia komisie žiadneho z navrhovateľov, budú zverejnené najneskôr do 15 dní odo dňa zasadnutia príslušnej komisie, na internetovej stránke www.banm.sk a na úradných tabuliach Miestneho úradu vyhlasovateľa; v tejto lehote budú v tomto prípade písomne upovedomení všetci neúspešní navrhovatelia. 
d)	V prípade, ak komisia odporučí a vyberie najvhodnejšieho úspešného navrhovateľa, tento výber podlieha schváleniu Miestnym zastupiteľstvom vyhlasovateľa, a to na najbližšom možnom zasadnutí Miestneho zastupiteľstva vyhlasovateľa. V prípade, ak výber najvhodnejšieho navrhovateľa vybraného a odporučeného komisiou, Miestne zastupiteľstvo vyhlasovateľa neschváli, nebude možné s ním uzatvoriť Nájomnú zmluvu, o čom bude navrhovateľ upovedomený v lehote 15 dní odo dňa zasadnutia Miestneho zastupiteľstva vyhlasovateľa, v rovnakej lehote budú o uvedenom upovedomení aj ostatní ďalší v poradí úspešní navrhovatelia a neúspešní navrhovatelia; uvedené bude zverejnené na internetovej stránke www.banm.sk a na úradných tabuliach Miestneho úradu vyhlasovateľa. V tomto prípade má vyhlasovateľ právo vyzvať na rokovanie o návrhu na uzavretie Nájomnej zmluvy ďalšieho úspešného navrhovateľa v poradí vyhodnotených výsledkov OVS.
e)	Navrhovateľ, ktorý bol v OVS vybraný ako najvhodnejší úspešný, t.j. bol odporučený komisiou ako prvý v poradí a následne aj schválený Miestnym zastupiteľstvom vyhlasovateľa, bude tento písomne upovedomený o tejto skutočnosti najneskôr v lehote 15 dní odo dňa zasadnutia Miestneho zastupiteľstva vyhlasovateľa; v rovnakej lehote budú zverejnené tieto výsledky OVS o úspešnosti navrhovateľa aj na internetovej stránke www.banm.sk a na úradných tabuliach Miestneho úradu vyhlasovateľa. Ostatní ďalší v poradí úspešní navrhovatelia a tí ktorí neboli v OVS úspešní, budú o tejto skutočnosti, v tomto prípade, písomne upovedomení v rovnakej lehote.
f)	S navrhovateľom, ktorý bol v OVS úspešný a bol schválený Miestnym zastupiteľstvom vyhlasovateľa, bude do 60 dní od tohto schválenia Miestnym zastupiteľstvom vyhlasovateľa uzatvorená Nájomná zmluva. 
g)	V prípade, ak v uvedenej lehote vybraný najvhodnejší úspešný navrhovateľ OVS neuzavrie s vyhlasovateľom Nájomnú zmluvu z akýchkoľvek dôvodov spočívajúcich na jeho strane, má vyhlasovateľ právo vyzvať na rokovanie o návrhu na uzavretie Nájomnej zmluvy ďalšieho úspešného navrhovateľa v poradí vyhodnotených výsledkov OVS; vyhlasovateľ zverejní túto informáciu v lehote 15 dní od uplynutia vyššie uvedenej lehoty na podpísanie Nájomnej zmluvy, na internetovej stránke www.banm.sk a na úradných tabuliach Miestneho úradu vyhlasovateľa.
h)	V prípade, ak vybraný úspešný navrhovateľ súťaže odstúpi od už uzatvorenej Nájomnej zmluvy, vyhlasovateľ má právo /nie povinnosť/ vyzvať na uzavretie Nájomnej zmluvy ďalšieho úspešného navrhovateľa v poradí vyhodnotených výsledkov súťaže; v prípade, ak vyhlasovateľ využije toto právo, zverejní túto informáciu v lehote 15 dní odo dňa odstúpenia, na internetovej stránke www.banm.sk a na úradných tabuliach Miestneho úradu vyhlasovateľa.

12. 	Výhrada zmeny podmienok obchodnej verejnej súťaže, ako aj zrušenia obchodnej verejnej súťaže:

a)	Vyhlasovateľ si vyhradzuje právo kedykoľvek, t.j. až do uzavretia nájomnej zmluvy meniť podmienky OVS, ako aj zrušiť túto OVS. O zrušení OVS, resp. o zmene jej podmienok, budú všetci navrhovatelia, ktorí už podali návrhy, písomne upovedomení. V prípade zmeny podmienok alebo zrušenia OVS budú tieto skutočnosti uverejnené spôsobom akým boli vyhlásené  podmienky OVS.
b)	Vyhlasovateľ si vyhradzuje právo v súlade s ustanovením § 287 ods. 2  Obchodného zákonníka odmietnuť všetky predložené návrhy.
c)	Vyhlasovateľ si taktiež zároveň vyhradzuje právo jednostranne zrušiť OVS, pokiaľ bude mať vybraný úspešný navrhovateľ OVS nedoplatky voči vyhlasovateľovi, sociálnej poisťovni, zdravotným poisťovniam, Daňovému úradu v mieste sídla, resp. mieste podnikania, resp. voči iným tretím osobám, z ktorých je možné vyvodiť záver o finančnej nespoľahlivosti, platobnej neschopnosti, resp. iných závažných skutočnostiach, na základe ktorých možno mať pochybnosti o schopnosti vybraného úspešného navrhovateľa OVS splniť záväzky vyplývajúce z tejto OVS. V takom prípade má vyhlasovateľ právo Nájomnú zmluvu neuzatvoriť, ako aj odstúpiť od už uzavretej Nájomnej zmluvy, pokiaľ sa o týchto skutočnostiach dozvie po vyhlásení výsledkov OVS, prípadne po uzatvorení Nájomnej zmluvy.

V Bratislave, dňa ..............................  

Mgr. Rudolf  K u s ý	             
      starosta mestskej časti	        
    Bratislava – Nové Mesto